
Szeparáció

Kulcsszavak: zaj, sziluett, magány, születés, szimbólum, belső vívódások
A munkám témája a szeparáció vagy más szóval az elválasztottság fogalmával foglalkozik, ami lehet társadalmi vagy akár pszichológiai. Ez a téma gyakran arra a belső vagy külső elidegenedésre utal, amelyet az emberek érezhetnek a környezetükkel, másokkal, vagy akár saját magukkal szemben. Vizsgálatok kimutatták, hogy nálunk nőknél gyakrabban fordul elő a szeparációs szorongás, talán azért, mert a társadalmi elvárások szerint a mi felelősségünk a másokról való gondoskodás, és ezt hajlamosak vagyunk a kapcsolataink mentén meghatározni.
A kérdéskört nem én választottam, adott volt és szabadon gondolkodtam határain és lehetőségein. Rövid animációmban egyaránt foglalkozok a társadalom szélére sodródott emberekkel és a belső vívódásokkal, amik magához az elkülönüléshöz vezethetnek. A képkockákon a színvilággal, a vizuális részletekkel és hangokkal szimbolikus jeleket használok.
Ebben a történetben, egy fő alakot helyeztem a középpontba, akinek az életét követhetjük végig. Nem adtam semmilyen támpontot, nem tudjuk még csak a nemét sem, csak önmagában egy ember. Ennek a bemutatására két különböző jelenet típust használtam az elmeséléshez, az egyik amikor a karakter vagy a környezete mozgásban van, ezzel az idő múlását szeretném éreztetni, a másik pedig a fő jelenetek típusai, ezekben halad a cselekmény. 6 nagyobb fő jelenetet adtam neki, amiket aztán nem időrendi sorrendben mutatok be. Szinte az egész videó alatt lehet hallani egy magas sípoló hangot, ami nem más, mint a szél, ahogy egy ajtórésen keresztül fúj.
Munkámban Edward Hopper inspirált első sorban, aki szabad idejét szívesen töltötte a mozi termekben, emellett pedig gyakran olyan képeket festett, amiken magányos nők szerepelnek. Egyedül ülnek, de mégis olyan hangulat övezi a nőket a képein, ami megfoghatatlanul üvölti magáról, hogy itt valamit elvesztettek vagy véget ért valami. Képeinek a stílusa is érdekes nekem, ahogyan makulátlanul kezeli a teret az alakjai körül.

